Ürək qapaqlarının işini pozaraq qanın bir istiqamətdə axmasını pozan xəstəlikləri aşağıdakı kimi qruplaşdırmaq olar:
Degenerativ qapaq xəstəliyi- Əsasən mitral qapağı zədələyir. Bu zaman prolapsla başlayan xəstəlik illərlə inkişaf edərək qapaqların incəlməsinə və ya qalınlaşmasına gətirib çıxarır. İnkişaf etmiş ölkələrdə mitral qapaq xəstəliklərinin əsas səbəbidir.
Ürəyin revmatik xəstəliyi- kəskin revmatik qızdırmanın (Streptococcus Pyogenes tərəfindən törədilən boğaz infesiyasına bədənin immun reaksiyasıdır) müalicə olunmaması və ya tam müalicə edilməməsi səbəbindən yaranır. Bu xəstəliyin əsas hədəfi mitral, sonra aortal qapaqdır. Əsasən inkişaf etməkdə olan ölkələrdə qapaq xəstəliklərinin əsas səbəbidir.
Kalsifik qapaq xəstəliyi-  əsasən yaşla bağlı qapağın zədələnməsinə səbəb olur. Buna görə də yaşlıların xəstəliyidir. Əsasən aortal, sonra mitral qapağı zədələyir.
İşemik qapaq xəstəliyi- adətən mitral qapağı zədələyir. Birbaşa deyil, qapağa dəstək verən əzələlərin qan dövranını pozaraq qapağın bağlanmasını pozur. Əsasən yaşlı və işemik ürək xəstəliyi olan pasientləri hədəfə alır.
Anadangəlmə qapaq defektləri- aortal qapaq daha çox olmaqla mitral qapaq da defektiv ola bilir. Aortal qapaq  defektləri adətən orta və gec dönəmdə, mitral qapaq qüsurları isə erkən dövrdə müdaxilə tələb edir.
Endokardit- infeksiyanin qanla qapağa düşməsi səbəbilə baş verir. Bütün qapaqları zədələyir. Mitral və aortal qapaq endokarditləri sistemik embolizasiya səbəbilə daha böyük risk daşıyır.